Beblavý, Miroslav, poslanec NR SR (2017-02-10):
Ďakujem pekne. Ja som bol pôvodne prihlásený, ale nedá sa v dvoch minútach primerane zodpovedať kolegom a zároveň, keďže ani na faktickú moju záverečnú sa nedá reagovať, tak vás ani o nič neoberám tým, že to hovorím teraz, lebo aj tak by ste nemohli už nejakým spôsobom reagovať na to, čo poviem. Takže preto sa mi zdalo korektnejšie voči všetkým, čo vystúpili, reagovať v záverečnom slove, aby bolo možné venovať prirodzenú a nevyhnutnú pozornosť. Takže: historické spory, priznám sa, nechám historikom. Máme tu archeológa, máme tu, teda mali sme, nemáme tu historika, máme tu pána Krajniaka ako, a teraz to nemyslím negatívne, amatérskeho historika, teda niekoho, kto sa s tým aktívne zaoberá, aj keď to, myslím, neštudoval. Ja sa priznám, že do toho ja veľa povedať neviem, takže tam len načúvam. Ďakujem za tie pripomienky, čo boli. Aj pozitívne ako pán Krajniak, aj negatívne ako pán Hrnko. Keby sa bol býval zapojil pán poslanec Čaplovič, možno by sme sa dozvedeli aj o tom, aké vyššie územné celky sme tu mali aj v dobe kamennej, ale keďže sa nezapojil, tak tento rozmer nám už chýba. Igor Janckulík, ale aj trošku Ondro Dostál včera; jedna vec, ktorú podľa mňa treba povedať explicitne, je, že zrušenie vyšších územných celkov nie je obžaloba individuálnych poslancov vyšších územných celkov. Lebo medzi nimi, je ich, myslím, v tejto chvíli niekde okolo 350 – 360 a, samozrejme, za tých 15 rokov sa vystriedali ďalšie stovky, takže poslancami VÚC bolo určite do tisíc, asi aj cez tisíc ľudí. A nemyslím si, že by bolo akokoľvek spravodlivé, teraz akože aby každý z nich cítil teraz nejakú vinu, prevelikú vinu. Dokonca aj keď je kriticky naladený voči VÚC, keď, samozrejme, je za, tak už vôbec nie. Pretože to je otázka individuálnej snahy výkonu a zodpovednosti a v kaž.... aj v komunistickom režime boli ľudia, ktorí robili veľmi dobré veci, lebo chceli a boli charakterní, ale to ešte neznamená, že by sme mali bojovať za zachovanie komunistického režimu. Takže tuto by som striktne oddelil individuálne výkony od štrukturálnych zlyhaní. Ja som sa snažil dneska pomenovať štrukturálne zlyhania, ktoré sú podľa mňa nezávislé od toho, že či práve je tam poslanec, ktorý má úprimný záujem. Musím povedať, že nedá mi nereagovať na pána poslanca Hrnka. Myslím, že to bolo, že zdržujem poslancov od práce pre národ alebo zdržujeme s pani kolegyňou Macháčkovou. No, poviem úprimne, že táto schôdza v tejto chvíli prebieha, ak sa nemýlim, deviatym rokovacím dňom a keď skončia tieto body, tak viac-menej končí, už je len jeden zákon po nich. No, pán poslanec Hrnko, nie ste tu, ale ak ste tak lenivý, že už ani deväť rokovacích dní sa vám tu nechce sedieť a budete nadávať tomu, kto vás tu núti sedieť, že vám mrhá váš čas. Osem dokonca, ospravedlňujem sa, osem, tak to už by ste vy mali ísť vysvetliť voličom. Lebo za tohto parlamentu máme z rôznych dôvodov, ktoré tu nemusím rozoberať, najkratšie schôdze parlamentu v histórii podľa mňa. Nikdy sa tak krátko nerokovalo, a preto bol aj absurdný ten rokovací poriadok pána Danka. Lebo keby sme tu mali filibustre mesačné, tak chápem, že niekto príde s obmedzovaním rozpravy, ale v situácii, keď máme najkratšie schôdze, tá účelovosť bola jasná, ale sme v tej situácii. Takže priznám sa, že mne zaskočilo, mne dych vyrazilo, keď sa niekto začal sťažovať, že ho tu zdržujeme. Navyše v situácii – bez toho, aby som nás nejak chcel chváliť, ale, pán poslanec Kollár, ďakujem za to ocenenie. Môžte nesúhlasiť s týmto návrhom. Ja to úplne beriem. Nikomu to nevyčítam okrem tých, čo hovoria najprv iné a potom iné, ale spochybňovať poctivosť tej práce, tú prípravu, ktorá sa do toho dala, je podľa mňa nemiestne a neslušné. Lebo jednoducho je za tým príprava. Samozrejme, s výsledkom môžte nesúhlasiť. To ja rešpektujem, ale ako keby spochybňovať tú prácu, teraz nejde o moju osobu, však to som nepísal ja, to písal celý tím ľudí, nie je úplne fér. Jedna technická poznámka k pánovi poslancovi Hrnkovi o Maďarsku ako vzoru. No, Maďarsko má 19 žúp, čo vzhľadom na počet obyvateľov je asi, ako keby sme mali desať. To znamená, že to, že by bol príklad nejak ako keby explicitne dobre usporiadanej, ale je pravda a v tom má pán poslanec pravdu, že v Maďarsku sú viac naviazaní na históriu a tam bol aj trošku iný vývoj. Takže nie som expert na Maďarsko, ale súhlasím, keby som bol maďarský poslanec, možno tá debata vyzerá inak, ale som slovenský poslanec. Pán poslanec Bublavý, musím vám už dať nový manuál. Viete, ja vám odcitujem taký vtip, čo teraz behá po facebooku, kde sedí pán Holjenčík vedľa pána Fica a pán Fico hovorí pánovi Holjenčíkovi, že: „Jožko, neboj sa, môžeš to povedať.“ A Holjenčík potom povie, že: „Na zvyšovanie cien elektriny ma nahovorili Mikloš, Radičová, Sulík a Matovič.“ Viete, tento manuál už vám nefunguje, už majú ľudia z neho srandu, že za všetko, čo v tejto krajine je problém, môže niekto, môžu iní. Už tu vládnete desať rokov! To je jeden bod. Druhý bod sa týka aj pána Faiča. Ja by som dúfal, že to bude kratšie, ale, bohužiaľ, bude to dlhšie. To sa týka aj pána Faiča. Ja som to povedal verejne a poviem to aj tu. Ja som zmenil názor. Ja som síce nehlasoval, ja som nebol poslancom ani som nebol ministrom, takže som ani vo vláde nehlasoval za to, ani v parlamente. Takže by som sa mohol tváriť, že ja som s tým nikdy nič nemal. Ale áno, ja som pokladal v roku 2001 spolu s väčšinou ľudí, čo sa zaujímajú o veci verejné, zriadenie VÚC za pokrokový nástroj zlepšovania situácie na Slovensku. Všetci nám to vtedy hovorili. Budú nižšie regionálne rozdiely. Bude správa bližšie k občanom. Je to tá decentralizácia, ktorú sme si predstavovali, a všetky tie veci, ktoré som tu aj dneska hovoril. Ja som tomu veril, ja som tomu dôveroval, nie som človek, ktorý celoživotne nemení názor. A preto aj trvalo tak dlho, a to hovorím rovnako úprimne, trvalo dlho, kým som ten názor zmenil. Dlho som veril tomu, tej mantre, už som ju dneska spomínal, že VÚC-ky nevyšli, ale keby sme ich nakreslili správne, tak je to zrazu zázračný úspech. Dlho som tomu veril, až kým vplyvom skúseností som od toho názoru neodišiel. Priznám sa, najväčší prelom nastal naozaj, keď som si uvedomil, aká hlúposť je bratislavská VÚC-ka a tam, Ondro, ďakujem za odcitovanie. To je presne o tom, že, o zrušení bratislavskej VÚC. O tom bol ten návrh a potom od toho kroku sme začali uvažovať, že dobre, keď prelomíte tú mentálnu bariéru, že VÚC je teraz nejaká posvätná krava, že čo sú vlastne tie argumenty za tie ostatné. A tak som k tomu aj dospel a dospel som k tomu minulý rok. Je to už asi rok, ale dospel som k tomu názoru, a preto ho tu aj dneska presadzujem. Tým pádom hoci by som mohol povedať alibisticky, lebo nenájdete v minulosti, keďže som to nemal nikdy na starosti, že by som ja nejak za VÚC-ky strašne vystupoval. Hovorím úprimne, ako milióny iných občanov veril som, že je to dobrý projekt, a po 15 rokov vidíme, že to nie je dobrý projekt, že nám nevyšiel. To nemá význam. Dneska nebudeme nadávať pánovi Nižňanskému, on to tiež robil v najlepšom a navyše, keďže on robil celú decentralizáciu, urobil aj strašne veľa dobrej roboty a ten projekt decentralizácie podľa mňa ako celok bol veľký úspech. To, že v rámci neho niečo nevyšlo, nie je teraz dôvod si tu hádzať špinu, že kto kedy za čo hlasoval, nehlasoval, vyjadril sa, je to dôvod to opraviť a môžme to opraviť aj spolu. Vy ste pri moci už desať rokov, mohli ste to opravovať, len ste to neopravili, tak som vás teraz do toho s pani Macháčkovou trochu začal nakopávať. Ale decentralizácia bola úspech. A to tu chcem aj povedať, len ja za decentralizáciu nepovažujem akýkoľvek prenos právomocí dole niekam na nejaký orgán. Keď ten orgán je v skutočnosti od občanov vzdialený, občania oňho nemajú záujem, neveria mu. Tak síce áno, technicky, právne, nazvime to decentralizácia. Ale to nie je to, to nie je prenášanie kompetencií na tú najnižšiu úroveň, kam si to ľudia vedia predstaviť. Pán poslanec Kéry. Ďakujem za prvú časť vášho vystúpenia. Musím, niekedy si dajme kávu, vezmem od vás lekciu v politickej rétorike, lebo vy ste za 20 sekúnd tak zhrnuli tie zlyhania VÚC-iek, ako ja som to nedokázal za tú hodinu. Vy ste potom povedal, že s tým nesúhlasíte, ale to zhrnutie bolo fakt excelentné a berem, musím povedať, že sa mám od vás čo učiť. Ale pokiaľ ide o tú Nitru, no nechcem to tu rozoberať, naozaj rušíme VÚC-ky, nechcem ísť úplne do detailov, ale keďže ste to aj vy spomenuli, no, koľko ste zaplatili tomu poradcovi, čo vám vymyslel tak vynikajúci medzinárodný tender, že sa doňho prihlásil jeden uchádzač? Ja viem, to sú tie najťažšie tendre. Napísať tender, do ktorého sa prihlási jeden uchádzač, je oveľa náročnejšie, ako napísať tender, na ktorý sa prihlásia piati. Takže verím, že ste mu zaplatili veľa, ale neviem, čo by vám na to povedali občania, keby mali záujem a naozaj sa tej VÚC-ke venovali. (Reakcia z pléna.) No však áno, vy ste museli mať tender, tak ste ho napísali tak, aby dopadol s jedným uchádzačom. Čo teda hovorím, uznávam, že je to najťažšie. Pán kolega Bublavý, ešte k druhému kolu. Ja som to sem nenosil, ale keď už ste to sem doniesli, tak musím povedať, že ak existuje zásadné politické zlyhanie SMER-u v tomto období volebnom od minulých volieb, tak okrem neodvolania Roberta Kaliňáka, ktoré tu tiež nebudem rozoberať, je to to, čo ste práve spravili s druhým kolom. Ja som povedal, že VÚC-ky sú dneska inkubátor, skleník extrémizmu a vy ste v ňom zapli ešte štyri lampy, aby sa mu lepšie rástlo, a to len preto, že sa spoliehate, že v polovici toho skleníka si ľahšie potom uhájite tie vlastné pacholíčky. To je tak nezodpovedné voči tejto krajine, čo ste spravili. Tak nezodpovedné! Pričom reálne sa neušetrí nič, to skoro viete, ušetrí sa na druhom kole pár peňazí. Nič v porovnaní s týmto, ale vy ste to urobili len a len preto, lebo si hovoríte, že Chudík, Blanár a rozmýšľam, možno Baška, neviem, ako máte ten zoznam, tí to určite potom vyhrajú a to nám stojí za to, že to darujeme Kotlebovi a možno aj Uhríkovi. Čert to ber. Nech aj polku krajiny vezme fašizmus, kým my budeme mať tú druhú polovicu. To je tak nezodpovedné, pán poslanec Bublavý, a ešte to tu budete obhajovať. Ja som to nedoniesol do tejto rozpravy, vy ste to doniesli. (Reakcia z pléna, prerušenie vystúpenia predsedajúcim.)